**PREDKLADACIA SPRÁVA**

Návrh zákona o podpore najmenej rozvinutých okresov a o zmene a doplnení zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov sa predkladá ako iniciatívny návrh v súlade s druhým sociálnym balíčkom vlády Slovenskej republiky (ďalej len „vláda“).

Cieľom návrhu zákona je poskytovať podporu na zabezpečenie rozvoja najmenej rozvinutých okresov, v ktorom miera evidovanej nezamestnanosti vypočítaná z disponibilného počtu uchádzačov o zamestnanie, ktorú vykazuje Ústredie práce, sociálnych vecí a rodiny, v období za aspoň deväť štvrťrokov počas predchádzajúcich dvanástich po sebe nasledujúcich štvrťrokov bola vyššia ako 1,9-násobok priemernej miery evidovanej nezamestnanosti v Slovenskej republike za rovnaké obdobie. Podpora najmenej rozvinutých okresov sa bude , poskytovať podľa Akčného plánu pre najmenej rozvinutý okres (ďalej len „akčný plán“) schváleného vládou.

Vypracovanie akčného plánu zabezpečí Ministerstvo dopravy, výstavby a regionálneho rozvoja Slovenskej republiky (ďalej len „ministerstvo“) v súčinnosti s ostatnými ministerstvami a ostatnými ústrednými orgánmi štátnej správy, ďalej v spolupráci s Radou pre rozvoj regiónov (ďalej len „rada“) v lehote do deviatich mesiacov odo dňa nadobudnutia účinnosti zákona. Ministerstvo predkladá vláde na schválenie návrh akčného plánu do šiestich mesiacov odo dňa písomného oznámenia Ministerstva práce, sociálnych vecí a rodiny Slovenskej republiky o okresoch, ktoré spĺňajú podmienku vzniku nároku na podporu. Akčný plán sa vypracováva na obdobie piatich rokov.

Akčný plán obsahuje analýzu nepriaznivého hospodárskeho, sociálneho a environmentálneho stavu najmenej rozvinutého okresu, zhodnotenie jeho rozvojového potenciálu, návrh opatrení a úloh na zabezpečenie realizácie a plnenia akčného plánu, časový harmonogram, spôsoby a zdroje financovania, monitorovanie a hodnotenie dosiahnutého pokroku.

Akčný plán je prioritne financovaný z existujúcich rezortných programov a európskych štrukturálnych a investičných fondov. Pre doplnkové financovanie bude vyčlenený špeciálny rozpočet pre ministerstvo, ktoré bude možné použiť vo forme regionálnych príspevkov na základe zmluvy v súlade s opatreniami a úlohami akčného plánu.

Návrh zákona obsahuje aj novelizáciu zákona o investičnej pomoci, ktorá má zvýšiť účinok článku I tohto zákona a preto sa predkladajú spoločne v tomto formáte. Ide o výhodnejšie podmienky na poskytovanie investičnej pomoci.

Zákon bude mať pozitívne aj negatívne vplyvy na rozpočet verejnej správy. Prípadné výdavky súvisiace s vypracovaním akčných plánov, činnosťou rady, poskytovaním podpory a investičnej pomoci budú zabezpečené v rámci schválených limitov dotknutých kapitol na príslušný rozpočtový rok. Výrazné pozitívne efekty sa predpokladajú najmä na strane príjmov štátneho rozpočtu plynúcich z tvorby nových pracovných miest a podpory realizácie investícií v prípade priemyselnej výroby a cestovného ruchu. Pôjde predovšetkým o príjmy z priamych daní, nepriamych daní a pod. Negatívne vplyvy budú predstavovať výdavky štátneho rozpočtu súvisiace s poskytnutím jednotlivých foriem podpory. Návrh zákona nemá vplyvy na životné prostredie. Kvantifikácia vplyvov navrhovanej právnej úpravy na štátny rozpočet je vzhľadom na charakter právnej úpravy nemožná.

Návrh zákona je vypracovaný v spolupráci s Ministerstvom financií SR a Ministerstvom hospodárstva SR.

Predložený návrh zákona je v súlade s Ústavou Slovenskej republiky, zákonmi Slovenskej republiky, s medzinárodnými zmluvami a inými dokumentmi, ktorými je Slovenská republika viazaná, a s právom Európskej únie.